[{"text_idx": "#000000", "text": "Rhowch y geiriau allweddol yn y blwch isod:"}, {"text_idx": "#000009", "text": "Yn weinidog yr Efengyl ac Ysgrifennydd Mudiad Efengylaidd Cymru am 35 mlynedd, bu John Elwyn Davies (1925-2007) yn was ffyddlon i Iesu Grist ac yn gyfaill triw i lawer. Yn ogystal a\u0302 rhagymadrodd addysgiadol ac erthyglau gwerthfawrogol, mae\u2019r gyfrol hon yn cynnwys enghreifftiau o waith Elwyn Davies ei hun, rhai ohonynt yn ymddangos rhwng dau glawr am y tro cyntaf."}, {"text_idx": "#000010", "text": "Dyma gyfrol deyrnged i\u2019r Parchedig J. Elwyn Davies, gweinidog yr efengyl ac Ysgrifennydd Mudiad Efengylaidd Cymru am bymtheng mlynedd ar hugain. Trwy gyfrwng y gyfrol ceir cipolwg ar ei fywyd a\u2019i waith drwy lygaid rhai oedd yn ei adnabod \u2013 boed yn gydweithwyr, ffrindiau, perthnasau ac aelodau o deulu\u2019r ffydd Gristnogol."}, {"text_idx": "#000011", "text": "Ceir tair rhan i\u2019r gyfrol sef rhagymadrodd D. Eryl Davies sydd yn olrhain ei atgofion personol am Elwyn Davies ynghyd a\u0302 rhai egwyddorion a gwirioneddau beiblaidd oedd yn holl bwysig iddo ac a fu\u2019n sylfaen i\u2019w fywyd, ei weledigaeth a\u2019i waith. Yr egwyddorion hynny yw\u2019r efengyl Gristnogol a\u2019i adnabyddiaeth o\u2019i Arglwydd, ysbrydolrwydd Cristnogol, undod Cristnogol ac eglwysig a diwygiad ysbrydol a gweddi. Yng ngoleuni\u2019r gwirioneddau hynny daw un i adnabod y gweinidog, ei fywyd a\u2019i waith. Cawn hefyd beth dadansoddi ar gyflwr ysbrydol ein heglwysi a\u2019n gwlad wrth olrhain ei fywyd yng nghyd-destyn ei gyfnod. Cawn hefyd olwg ar galon Mudiad Efengylaidd Cymru y bu\u2019n allweddol yn ei sefydlu a\u2019i arwain dros flynyddoedd lawer."}, {"text_idx": "#000012", "text": "Mae ail ran y gyfrol yn cynnwys teyrngedau ac atgofion cynnes, rhai wedi eu cyhoeddi eisoes yn y Cylchgrawn Efengylaidd. Ceir darluniau yn dangos y rhan bwysig roedd Elwyn Davies wedi ei chwarae yn eu bywydau. Er mai cymharol fyr yw pob cyfraniad mae pob un yn bersonol, yn adeiladol ac yn ddiddorol. Roedd Elwyn Davies wedi troi mewn nifer o gylchoedd gwahanol ac mae tystiolaeth cynifer o bobl o\u2019i genhedlaeth ei hun ac iau, yn lleygwyr a gweinidogion, yn dweud llawer amdano. Ceir crynodeb o\u2019i gyfraniad i fywyd ei deulu, unigolion arbennig, i\u2019w eglwys, ei wlad a thu hwnt drwy gyfeillgarwch a gofal, drwy gyngor a phregeth a gweddi."}]